寄題朱氏小隱園
作者：謝薖
朝代：宋

paragraphs: 吾聞滑稽兒，避世向金馬。
刈草吉雲鄊，探鳯芳城野。
斯人玩世耳，豈必蒿廬下。
墻東本儈牛，君平蓋卜者。
朝市亦堪隱，山林實瀟洒。
君居占深源，境物粲可寫。
老檜上干雲，孫桐已拱把。
雨窗修竹響，風磴寒泉瀉。
此翁少年日，射巧如注瓦。
百金装寶刀，千金買流赭。
晚歌紫芝曲，情性妙陶冶。
蒲履穀皮巾，何取綬若若。
嗟予亦曠蕩，與世自藞苴。
方期訪桃源，更欲結蓮社。